Вера Балева
Тя е с руса коса и е кръгла като слънцето

chitanka.info

Пред портичката на добрия човек

се припича котка.

А недалече пръхти кон.

Мирише на току-що опечен хляб.

А жената на добрия човек

се усмихва на себе си.

Почти непрекъснато.

Тя е с руса коса.

И е кръгла като слънцето.

Двамата живеят в мъничка къща,

която прилича —

на варосано птиче гнездо.

Опушеното й коминче е знаме,

което се развява —

ако печката е запалена.

Когато минавам покрай добрия човек —

се чувствам ужасно неудобно.

И какво е това желание

да му поискам прошка —

сякаш е Сирни Заговезни?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.